钦定古今图书集成/明伦汇编/皇极典/第130卷 > 元十六
## 钦定古今图书集成/明伦汇编/皇极典/第130卷 > 元十六

### 英宗本纪

按《元史英宗本纪》，英宗睿圣文孝皇帝，讳硕德八剌，
仁宗嫡子也，母庄懿慈圣皇后，弘吉剌氏，以大德七
年二月甲子生。仁宗欲立为太子，帝入谒太后固辞
曰：“臣幼无能，且有兄在，宜立兄，以臣辅之。”太后不许。
延祐三年十二月丁亥，立为皇太子，授金宝，开府置
官属。监察御史段辅、太子詹事郭贯等首请近贤人，
择师傅，帝嘉纳之。六年十月戊午，受玉册，诏命百司
庶务必先启太子，然后奏闻。帝谓中书省臣曰：“至尊
委我以天下事，日夜寅畏，惟恐弗堪。卿等亦当洗心
涤虑，恪勤乃职，勿有隳坏，以贻君父忧。”七年春正月
戊戌，仁宗不豫，帝忧形于色，夜则焚香泣曰：“至尊以
仁慈御天下，庶绩顺成，四海清晏。今天降大厉，不如
罚殛我身，使至尊永为民主。”辛丑，仁宗崩，帝哀毁过
礼，素服寝于地，日歠一粥。癸卯，太阴犯斗。甲辰，太子
太师铁木迭儿以太后命为右丞相。丙午，遣使分谳
内外刑狱。戊申，赈通、漷二州蒙古贫民，汰知枢密院
事四员。禁巫、祝、日者交通宗戚大官。二月壬午，罢造
永福寺。赈大同、丰州诸驿饥。以江浙行省左丞相黑
驴为中书平章政事。丁巳，修佛事。戊午，祭社稷。建御
容殿于永福寺，汰富民窜名宿卫者，给役蒙古诸驿。
己未，命储粮于宣德、开平、和林诸仓，以备赈贷供亿。
复以都水监隶中书。辛丑，太阴犯轩辕御女。平章政
事赤斤铁木儿、御史大夫脱欢罢为集贤大学士。壬
戌，太阴犯灵台。甲子，铁木迭儿阿散请捕逮四川行
省平章政事赵世延赴京。参议中书省事。乞失监坐
鬻官，刑部以法当杖，太后命笞之。帝曰：“不可。法者天
下之公，徇私而轻重之，非示天下以公也。”卒正其罪。
丙寅，以陕西行省平章政事赵世荣为中书平章政
事，江西行省右丞木八剌为中书右丞，参知政事张
思明为中书左丞，中书左丞换住罢为岭北行省右
丞。丁卯，太阴犯日星。白云宗摄沈明仁为不法坐罪。
诏籍江南冒为白云僧者为民。己巳，修镇雷佛事于
京城四门。罢上都乾元寺规运总管府。庚午，太阴犯
斗。辛未，括民间系官山场、河泊、窑冶、庐舍。壬申，召陕
西行台御史大夫荅失铁木儿赴阙。以辽阳、大同、上
都、甘肃官牧羊马牛驼给朔方民户，仍给旷地屯种。
癸酉，括勘崇祥院地，其“冒以官地献者追其直，以民
地献者归其主。”决开平重囚。丙子，定京城环卫更番
法。准五卫汉军岁例。丁丑，夺前中书平章政事李孟
所受秦国公制命，仍仆其先墓碑。戊寅，中书平章政
事兀伯都剌罢为甘肃行省平章政事，阿礼海牙罢
为湖广行省平章政事，铁木迭儿以前御史中丞杨
朵儿只、中书平章政事萧拜住违太后旨，矫命杀之，
并籍其家。徽政院使失列门以太后命，请更朝官，帝
曰：“此岂除官时耶？且先帝旧臣，岂宜轻动，俟予即位，
议于宗亲、元老，贤者任之，邪者黜之可也。”司农卿完
者不花言：先帝以土田颁赐诸臣者，宜悉归之官。帝
问曰：“所赐为谁？”对曰：“左丞相阿散所得为多。”帝曰：“予
常谕卿等，当以公心辅弼。卿于先朝尝请海舶之税，
以阿散奏而止。今卿所言，乃复私憾耳，非公议也，岂
辅弼之道耶！”遂出完者不花为湖南宣慰使。夺僧辇
真、吃剌思等所受司徒、国公制，仍销其印。三月辛巳，
以中书礼部领教坊司。壬午，赈陈州、嘉定州饥。瓜哇
遣使入贡。戊子，太阴犯酒旗上星，荧惑犯进贤。征诸
王、驸马流窜者，给侍从，遣就分邑。庚寅，帝即位。诏曰：
“洪惟太祖皇帝膺期抚运，肇开帝业。世祖皇帝神机
睿略，统一四海，以圣继圣。迨我先皇帝至仁厚德，涵
濡群生，君临万国，十年于兹。以社稷之远图，定天下
之大本，叶谋宗亲，授予册宝。方春宫之与政，遽昭考
之宾天。诸王贵戚，元勋硕辅，咸谓朕宜体先帝付托
之重，皇太后拥护之慈，既深系于人心，讵可虚于神
器。合辞劝进，诚意交孚。乃于三月十一日，即皇帝位
于大明殿，可赦天下。”尊太后为太皇太后。是夜，太阴
犯明堂。壬辰，太皇太后受百官朝贺于兴圣宫。铁木
迭儿进开府仪同三司、上柱国、太师。敕群臣超授散
官者，朝会毋越班次。赐诸王也孙铁木儿、脱脱那颜
等金银币帛有差。赈宁夏路军民饥。甲午，作佛事于

遣知枢密事也儿吉尼检核巩昌等路屯戍，选甘州
戍卒。戊戌，汰上都留守司留守五员，定吏员，秩止从
七品，如前制。庚子，降太常礼仪院、通政院、都护府、崇
福司并从二品，蒙古国子监、都水监、尚乘寺、光禄寺
并从三品，给事中、阑遗监、尚舍寺、司天监并正四品，
其官递降一等有差，七品以下不降。赐边戍诸王、驸
马及将校士卒金银币帛有差，市羊五十万、马十万，
赡北边贫乏者。辛丑，禁擅奏玺书。以枢密院兼领左
右卫率府。壬寅，降前中书平章政事李孟为集贤侍
讲学士，悉夺前所受制命。御史台臣请降诏谕百司，
以肃台纲，帝曰：“卿等但守职尽言，善则朕当服行，否
亦不汝罪也。”甲辰，诏中外毋沮议铁木迭儿敕罢医
卜工匠任子，其艺精绝者择用之。丙午，有事于南郊，
告即位。丁未，罢崇祥院，以民匠都总管府隶将作院。
夏四月庚戌，有事于太庙，告即位。追夺佛速司徒官。
罢少府监。复仪凤、教坊、广惠诸司品秩。罢行中书省
丞相、河南行省丞相也先铁木儿，湖广行省丞相朵
儿只的斤、辽阳行省丞相并降为本省平章政事，惟
征东行省丞相、高丽王不降。赐诸王铁木儿不花钞
万五千贯。甲寅，太白犯填星。乙卯，复国子监、都水监，
秩正三品。罢回回国子监、行通政院。封诸王彻彻秃
为宁远王。申诏京师势家与民均役。那怀、浑都儿驿
户饥，赈之。戊午，祀社稷，告即位。己未，绍庆路洞蛮为
寇，命四川行省捕之。祭遁甲神于香山。命平章政事
王毅等征理在京诸仓库粮帛亏额。申严和林酒禁。
庚申，降百官越阶者，并依所受之职。以太常礼仪院
使拜住为中书平章政事。以西僧牙八的里为元永
延教三藏法师，授金印。壬戌，太阴犯房。以即位，赏宿
卫军。括马三万匹，给蒙古流民，遣还其部。给通、漷二
州蒙古户夏布。铁木迭儿请参决政务，禁诸臣毋隔
越擅奏，从之。乙丑，仁宗丧，卒哭，作佛事七日。戊辰，车
驾幸上都。海运至直沽，调兵千人防戌，封王煦为鸡
林郡公。议祔仁宗以阴阳拘忌，权结彩殿于太室东
南，以奉神主。己巳，河间、真定、济南等处蒙古军饥，赈
之。罢市舶司，禁贾人下番课。回回散居郡县者，户岁
输包银二两。增两淮、荆湖、江南东西道田赋，斗加二
升。赈大都、净州等处流民，给粮马遣还北边。戊寅，以
蒙古、汉人驿传复隶通政院。有献七宝带者，因近臣
以进，帝曰：“朕登大位，不闻卿等荐贤而为人进带，是
以利诱朕也。其还之。”是月，左卫屯田旱、蝗，左翊屯田
虫食麦苗。亳州水。五月己卯，禁僧驰驿，仍收元给玺
书。庚辰，上都留守贺伯颜坐便服迎诏弃市，籍其家。
辛巳，汝宁府霖雨伤麦禾，发粟五千石赈粜之。丁亥，
罢沅陵县浦口千户所。己丑，中书省臣请禁擅奏除
拜，帝曰：“然。恐朕遗忘，或乘间奏请，滥赐名爵，汝等当
复以闻。”复置称海五条河屯田，命僧祷雨。大同、云内、
丰胜诸郡县饥，发粟万三千石贷之。左丞相阿散罢
为岭北行省平章政事，以拜住为中书左丞相，乃剌
忽、塔失海牙并为中书平章政事，只儿哈郎为中书
参知政事。庚寅，太阴犯心。辛卯，参知政事钦察罢为
集贤学士。赈上都城门及驻冬卫士。遣使榷广东番
货。弛陕西酒禁。壬辰，和林民阎海瘗殍死者三千馀
人，旌其门。癸巳，太阴犯天狗。甲午，沈阳军民饥，给钞
万二千五百贯赈之。乙未，请大行皇帝谥于南郊。丙
申，太白犯毕。禁宗戚、权贵避徭役及作奸犯科。戊戌，
有告岭北行省平章政事阿散、中书平章政事黑驴
及御史大夫脱忒哈、徽政使失列门等与故要束谋
妻，亦列失八谋废立，拜住请鞫状，帝曰：“彼若借太皇
太后为词，奈何？”命悉诛之，籍其家。追封陇西公汪世
显为陇右王。辛丑，以知枢密院事铁木儿脱为中书
平章政事。壬寅，监察御史请罢僧道、工伶滥爵及建
寺豢兽之费。甲辰，以诛阿散、黑驴、贺伯颜等诏天下，
敕百司日勤政务，怠“者罪之。”丙午，御史刘恒请兴义
仓，及夺僧道官。敕捕亦列失八子江浙行省平章政
事买驴，仍籍其家。丁未，封王禅为云南王，往镇其地。
饶州番阳县进嘉禾，一茎六穗，以贺伯颜。失列门、阿
散家赀田宅赐铁木迭儿等。六月己酉，流徽政院使
米薛迷于金刚山。以脱忒哈失列门故，夺人畜产归
其主。甲寅，前太子詹事床兀儿伏诛。京师疫，修佛事
于万寿山。乙卯，昌王阿失部饥，赐钞千万贯赈之。赏
诛阿散等功，赐拜住以下金、银钞有差。丙辰，召河南
行省平章政事也仙帖穆儿至京师，收脱忒哈广平
王印。丁卯，以江西行省左丞相脱脱为御史大夫，宗
正扎鲁火赤铁木儿不花知枢密院事。戊午，罢徽政
院。广东采珠提举司罢，以有司领其事。封知枢密院
事塔失铁木儿为蓟国公。己未，定边地盗孳畜罪犯
者，令给各部力役，如不悛，断罪如内地法。庚申，太阴
犯斗。赐《角抵》百二十人钞各千贯。辛酉，设免僧人杂
役。壬戌，敕诸使至京者，大事五日，小事三日遣还。是
夜，月食既。癸亥，太阴犯垒壁阵。乙丑，赈北边饥民有妻子者钞千五百贯，孤独者七百五十贯。新作太祖
幄殿。西番盗洛各目降。丁卯，太白犯井。赐诸王阿木
里台宴服、珠帽。戊辰，赈雷家驿户钞万五千贯。辛未，
太阴犯昴。甲戌，赐北边诸王伯要台等十人钞各二
万五千贯，边民赈米三月。修宁夏《钦察鲁佛事》，给钞
二百一十二万贯。丁丑，改红城中都威卫为“忠翊侍
卫亲军都指挥使司”，隶枢密院。罢章庆司、延福司、群
牧监、宫正司、辽阳万户府。复徽仪司为膳珍司、善政
司为都总管府，内宰司、延庆司、甄用监复为正三品。
益都蝗，荆门州旱，棣州、高邮、江陵水。秋七月戊寅，赐
诸王曲鲁不花钞万五千贯。命元教宗师张留孙修
醮事于崇真宫。壬午，立普定路屯田，分乌撒、乌蒙屯
田卒二千赴之，运和林粮于札昆仓，以便边军。市马
三万、羊四万，给边军贫乏者。癸未，括马于大同、兴和、
冀宁三路，以颁卫士。甲申，车驾将北幸，调左右翊军
赴北边浚井。以知枢密院事买驴、哈丹并为辽阳行
省平章政事。丙戌，赐诸王买奴等钞二十五万贯。丁
亥，太阴犯斗。诸王告住等部火，赈粮三月、钞万五千
贯。晋王也孙铁木儿部饥，赈钞五千万贯。壬辰，罢女
直万户府及狗站脱脱禾孙散、辽阳红花万户府兵，
遣扈从诸营还大都。禁践民禾。安南内附人陈岩言
其国贡使多为觇伺，敕湖广行省汰遣之。乙未，赐西
僧沙加钞万五千贯。以甘肃行省平章钦察知枢密
院事。回回太医进药曰打里牙，给钞三十万贯。丙申，
以昌平、滦阳十二驿供亿繁重，给钞三十万贯赈之。
中书平章政事乃剌忽罢降。封安王兀都不花为顺
阳王。禁献珍宝，制衮冕。戊戌，荧惑犯房。枢密院臣言：
“塔海万户部不剌兀赤与北兵战，拔军士三百人以”
还，弃其子于野，杀所乘马以啖士卒，请赏之，赐钞五
千贯。斡鲁思辰告诸王月儿鲁铁木儿谋变，赏钞万
五千贯。敕中外希赏自请者勿予。己亥，太阴犯昴。赐
女巫伯牙台钞万五千贯。庚子，以江南行御史台中
丞廉恂为中书平章政事。辛丑，赐公主札牙八剌等
钞七万五千贯。晋王也孙铁木儿遣使以地七千顷
归朝廷，请有司征其租，岁给粮钞，从之。以辽阳金银
铁冶归中政院。癸卯，赐伶人钞二万五千贯，酒人十
五万贯。己巳，以知密枢院事也先吉尼为江西行省
平章政事。是月，后卫屯田及颍、息、汝阳、上蔡等县水，
霸州及堂邑县蝻。八月丁未朔，岭北省臣忻都坐以
官钱犒军免官，诏复其职。戊申，祭社稷。罢曲靖路人
匠提举司。赈晋王部军民钞二百五十万贯。禜星于
司天监。辛亥，赈龙居河诸军。乙卯，赐上都驻冬卫士
钞四百万贯。诸王木南即部饥，兴圣宫牧驼户贫乏，
并赈之。丙辰，祔仁宗圣文钦孝皇帝、庄懿慈圣皇后
于太庙。铁木迭儿摄太尉，奉玉册行事。太白犯灵台。
戊午，铁木迭儿以赵世延尝劾其奸，诬以不敬下狱，
请杀之，并究省、台诸臣，不允。帝幸凉亭，从容谓近侍
曰：“顷铁木迭儿必欲寘赵世延于死地，朕素闻其忠
良，故每奏不纳。”左右咸称万岁。乙丑，荧惑犯天江。丁
卯，太白犯太微垣右执法。宫人官奴坐用日者请太
皇太后禜星，杖之，籍其资。脱思马部宣慰使亦怜真
坐违制不发兵，杖流奴儿干之地。庚午，发米十万石
赈粜京师贫民。壬申，太阴犯轩辕御女。甲戌，广东新
州饥，赈之。河间路水。九月甲申，建寿安山寺，给钞千
万贯。括兴和马以赡北部贫民。禁五台山樵采。罢上
都、岭北、甘肃、河南诸郡酒禁。乙酉，太阴犯垒壁阵。丙
戌，荧惑犯斗。壬辰，敕议“玉华宫岁享睿宗登歌《大乐》。
土番利族、阿俄等五种寇成谷，遣巩昌总帅以兵讨
之。循州溪蛮秦元吉为寇，遣守将捕之。癸巳，太阴犯
昴。沈阳水旱害稼，弛其山场河泊之禁。戊戌，太阴犯
鬼。己亥，太白犯亢。庚子，常、沣州洞蛮贞公合诸洞为
寇，命土官追捕之。癸卯，亲王脱不花、搠思班遣使来
贺登极。甲辰，云南木邦路土官绐邦子忙兀等入贡，
赐币有差。遣马札蛮等使占城、占腊、龙牙门，索驯象。
以廪藏不充，停诸王所部岁给。冬十月丁未，时享太
庙。庚戌，太阴犯荧惑于斗。将作院使也速坐董制珠
衣怠工，杖之，籍其家。壬子，作佛事于文德殿四十日。
申严两淮盐禁。丁巳，酉阳耸侬洞蛮田谋远为寇，命
守臣招捕之。戊午，车驾至自上都。诏太常院臣曰：‘朕
将以四时躬祀太室，宜与群臣集议其礼。此追远报
本之道，毋以朕劳于对越而有所损，其悉遵典礼’。”安
南国遣其臣邓恭俭来贡方物。庚申，敕译佛书。辛酉，
赐劳探马赤宿卫者，遣还所部。癸亥，太阴犯井。乙丑，
幸大护国仁王寺，帝师请以醮“八儿监藏为土番宣
慰司都元帅”，从之。酉阳土官冉世昌遣其子冉朝率
大、小石堤洞蛮入贡。丙寅，定恭谢太庙仪式。丁卯，为
皇后作鹿顶殿于上都。己巳，罢《玉华宫祀睿宗登歌
乐》。敕翰林院译诏，关白中书。庚午，命拜住督造寿安
山寺。癸酉，流诸王阿刾铁木儿于云南。十一月丙子
朔，帝御斋宫。丁丑，恭谢太庙，至仁宗太室即流涕，左

勒还本部。以登极大赉，诸王、百官、中书会其数，计金
五千两，银七十八万两，钞百二十一万一千贯，币五
万七千三百六十四匹，帛四万九千三百二十二匹，
“木绵九万二千六百七十二觔，布二万三千三百九
十八匹，衣八百五十九袭，鞍勒弓矢有差。”给岭北驿
牛马。造今年钞本至元钞五千万贯，中统钞二百五
十万贯。汰卫士冒受岁赐者。庚辰，并永平路滦邑县
于石城。遣定住等括顺阳王兀都思不花邸财物，入
章佩监、中政院。禁京城诸寺邸舍匿商税。辛巳，以亲
祀太庙礼成，御大明殿受朝贺。甲申，敕翰林国史院
纂修《仁宗实录》。丁亥，作佛事于光天殿。戊子，幸隆福
宫。己丑，宣德、蒙古驿饥，命通政院赈之。丁酉，诏各郡
建帝师八思巴殿，其制视孔子庙有加。戊戌，交趾蛮
侬志德寇脱零那乞等六洞，命守将讨之。遣使阅实
各行省戍兵。己亥，计京官俸钞，给米三分。癸卯，荧惑
犯垒壁阵。甲辰，铁木迭儿言：“和市织币薄恶，由董事
者不谨，请免右丞高昉等官，仍令郡县更造，征其元
直。”不允。太常礼仪院拟进《时享太庙仪式》。十二月乙
巳朔，诏曰：“朕祇遹贻谋，获承丕绪。念付托之惟重，顾
继述之敢忘。爰以延祐七年十一月丙子，被服衮冕，
恭谢于太庙。既大礼之告成，宜普天之均庆。属兹逾
岁，用易纪元，于以导天地之至和，于以法《春秋》之谨
始。可以明年为至治元年。”减天下租赋二分，包银五
分，免大都、上都、兴和三路差税三年，优复煮盐炼铁
等户二年，开燕南、山东河泊之禁，听民采取。命官家
属流落边远者，有司资给遣之，其子女典“鬻于人者，
听还其家。监察御史、廉访司岁举可任守令者二人，
七品以上官有伟画长策，可以济世安民者，实封上
之。士有隐居行义、明治体、不求闻达者，有司具状以
闻。”丁未，播州蜒蛮的羊笼等来降。庚戌，铸铜为佛像，
置玉德殿。壬子，赐寿宁公主钞七万五千贯。癸丑，以
天寿节，预遣使修醮于龙虎山。乙卯，率百官奉玉册
玉宝，加上太皇太后尊号曰仪天兴圣慈仁昭懿寿
元全德泰宁福庆徽文崇祐太皇太后。翰林学士忽
都鲁都儿译进宋儒真德秀《大学衍义》，帝曰：“修身治
国，无逾此书。”赐钞五万贯。河南饥，帝问其故，群臣莫
能对。帝曰：“良由朕治道未洽，卿等又不尽心乃职，委
任失人，致阴阳失和，灾害荐至。自今各务勤恪，以应
天心，毋使吾民重困。”太阴掩昴。丙辰，以太皇太后加
号礼成，御大明殿受朝贺。丁巳，诏谕中外。戊午，太阴
犯井。庚申，太阴犯鬼。辛酉，作延者阁后殿。壬戌，召西
僧辇真哈剌思赴京师，敕所过郡县肃迎。乙丑，禜星
于回回司天监四十昼夜。丙寅，以典瑞院使阔彻伯
知枢密院事，修秘密佛事于延春阁。丁卯，铁木迭儿
拜住言：“比者诏内外言得失，今上封事者，或直进御
前，乞令臣等开视，乃入奏闻。”帝曰：“言事者直至朕前
可也。如细民辄诉讼者，则禁之。”给武宗皇后钞七十
五万贯，以《大学衍义》印本颁赐群臣。戊辰，以太皇太
后加号礼成，告太庙。己巳，敕罢明年二月八日迎佛。
中书右丞木八剌罢为江西行省右丞，以中书参知
政事只儿哈郎为右丞，江南浙西道廉访使薛处敬
为中书参知政事。遣使阅奉元路军需库。辛未，拜住
进《卤簿图》，帝以唐制用万二千三百人耗财，乃定大
驾为三千二百人，法驾二千五百人上。思州猺结交
趾寇忠州。癸酉，帝闻贺伯颜母老，悯之，以所籍京兆
田硙还其家。江浙行省平章政事伯颜察儿、江西行
省平章政事白撒都并坐贪墨免官。是岁，决狱轻重
七千六百三十事。河决汴梁、原武，浸灌诸县。滹沱决
文安、大成等县。浑河溢，坏民田庐。泰州成纪县暴雨
山崩，朽壤坟起，覆没畜产。汴梁延津县大风昼晦，桑
多损。《大同》雨雹，大者如鸡卵。诸卫屯田陨桑害稼。益
津县雨黑霜。

至治元年春正月丁丑，修佛事于文德殿。壬午，增置
漷州都漕运司同知、运判各一员。甲申，召高丽王王
章赴上都。丙戌，帝服衮冕享太庙，以左丞相拜住亚
献，知枢密院事阔彻伯终献。诏群臣曰：“一岁惟四祀，
使人代之不能致。如在之诚，实所未安。岁必亲祀，以
终朕身。”廷臣或言祀事毕宜赦天下，帝谕之曰：“恩可
常施，赦不可屡下，使杀人获免，则死者何辜。”遂命中
书陈便宜事行之。丁亥，帝欲以元夕张灯宫中，参议
中书省事张养浩上书谏止，帝遽命罢之，曰：“有臣若
此，朕复何忧。自今朕凡有过，岂独台臣当谏，人皆得
言。”赐养浩帛二匹。诸王忽都荅儿来朝。癸巳，诸王斡
罗思部饥，发净州平地仓粮赈之。蕲州蕲水县饥，赈
粮三月。奉元路饥，禁酒。乙未，太阴掩房。己亥，降延福
监为延福提举司，广福监为广福提举司，秩从五品。
以寿安山造佛寺，置库掌财帛，秩从七品。甲辰，辰星
犯外屏，水、金、火、土四星聚奎。二月，汴梁、归德饥，发粟
十万石赈粜。河南安丰饥，以钞二万五千贯、粟五万
石赈之。戊申，祭社稷。改中都威卫为忠翊侍卫亲军都指挥使司。己酉，作仁宗神御殿于普庆寺。辛亥，调
军三千五百人修上都华严寺。壬子夜，金、火、土三星
聚于奎。大永福寺成，赐金五百两、银二千五百两、钞
五十万贯、币帛万匹。丁巳，畋于柳林。敕更造行宫。监
察御史观音保、锁咬儿哈的迷失、成珪、李谦亨谏造
寿安山佛寺，杀观音保、锁咬儿哈的迷失，杖珪，谦亨
窜于奴儿干地。己未，枢密院臣请授副使吴元珪荣
禄大夫，以阶高不允，授正奉大夫。赈木怜道三十一
驿贫户。辛酉，太白犯荧惑。癸亥，太阴犯心。甲子，置承
徽寺，秩正三品，割常州宜兴民四万户隶之。丁卯，以
僧法洪为释源宗主，授荣禄大夫、司徒。禁越台省诉
事。罢先朝传旨滥选者。戊辰，赐公主、扎牙八剌从者
钞七十五万贯。三月甲戌，营王也先帖木儿部畜牧
死损，赐钞五十万贯。丙子，建帝师八思巴寺于京师。
丁丑，御大明殿，受缅国使者朝贡。“太阴掩昴。”赐公主
买的钞五万贯，驸马灭怜钞二万五千贯。召诸王太
平于汴。发民丁疏小直沽、白河。庚辰，廷试进土泰普
化、宋本等六十四人，赐及第、出身有差。辛巳，车驾幸
上都。遣使赐西番撒思加地僧金二百五十两、银二
千二百两、袈裟二万，币帛旛茶名有差。壬午，遣咒师
朵儿只往牙济、班卜二国取佛经。癸未，制御服珠袈
裟。甲申，敕纂修《仁宗实录》《后妃功臣传》。乙酉，宝集寺
金书《西番波若经》成，置大内香殿，益寿安山，造寺役
军。己丑，大同路麒麟生。甲午，置云南王府。己亥，宦者
孛罗铁木儿坐罪流奴儿干地。庚子，赈宁国路饥。辛
丑，以铁失为御史大夫，佩金符，领忠翊侍卫亲军都
指挥使。癸卯，益都般阳饥，以粟赈之。夏四月丙午，给
喃荅失王府银印，秩正三品；宽彻忽塔迷失王府铜
印，秩从三品。庚戌，享太庙。江州、赣州、临江霖雨，哀州、
建昌旱，民皆告饥，发米四万八千石赈之。丁巳，广德
路旱，发米九千石，减直赈粜。戊午，太阴犯心。己未，造
象驾金脊殿。吉阳黎蛮寇宁远县。庚申，太阴犯斗。戊
辰，敕赐《铁木迭儿父祖碑》。命宦者孛罗台为太常署
令。太常官言刑人难与大祭，遂罢之。五月丙子，毁上
都回回寺，以其地营帝师殿。赈益都、胶州饥。丁丑，霸
州蝗。戊寅，太白犯鬼，积尸气，太阴犯轩辕。庚辰，太阴
犯明堂。濮州大饥，命有司赈之。壬午，迁亲王图帖穆
尔于海南。禁日者毋交通诸王、驸马、掌阴阳五科者
毋泄占候。以兴国路去岁旱，免其田租。丁亥，修佛事
于大安阁。庚寅，赈诸王哈宾铁木儿部沂州民张昱
坐妖言，济南道士李天祥坐教人兵艺，杖之。女直蛮
赤兴等十九驿饥，赈之。辛卯，海漕粮至直沽，遣使祀
海神、天妃，作行殿于缙山流杯池。高邮府旱。癸巳，宝
定路飞虫食桑。乙未，命世家子弟成童者入国学。辛
丑，太常礼仪院进《太庙制图》。壬寅，开元路霖雨。六月
癸卯朔，日有食之。作金浮屠于上都，藏佛舍利。乙卯，
以铁木迭儿领宣政院事。丁巳，参知政事敬俨罢为
陕西行御史台中丞。戊午，泾州雨雹。己未，太阴犯虚
梁、滁州霖雨伤稼，蠲其租。辛酉，太白经天。赵弘祚等
言事，勒归乡里，仍禁妄言时政。壬戌，龙虎山张嗣成
来朝，授“太元辅化体仁应道大真人。”乙丑，遣使往铨
江浙、江西、湖广、四川、云南五省边郡官选。丁卯，禜星
于司天台。大同路雨雹。戊辰，卫辉、汴梁等处蝗。己巳，
以上都留守只儿哈郎为中书平章政事。临江路旱，
免其租。通济屯霖雨伤稼。霸州大水，浑河溢，被灾者
二万三千三百户。秋七月壬申，赐晋王也孙铁木儿
钞百万贯。辽阳、开元等路及顺州、邢台等县大水。癸
酉，卫辉路胙城县蝗。乙亥，赈南恩、新州饥。丙子，淮安
路属县水。丁丑，享太庙。戊寅，通州潞县榆棣水决。庚
辰，卤簿成。滹沱河及范阳县巨马河溢。辛巳，盩厔县
僧圆明作乱，遣枢密院判官章台督兵捕之。壬午，通
许、临淮、盱眙等县蝗。癸未，封太尉孛兰奚为和国公。
乙酉，大雨，浑河防决。庚寅，清池县蝗。癸巳，太阴犯昴。
黄平府蛮卢砰为寇，削万户何之祺等官一级。遣吏
部尚书教化、礼部郎中文矩使安南，颁《登极诏》。诸王
阔别薨，赙钞万五千贯。丙申，禁服色逾制。己亥，奉仁
宗及帝御容于大圣寿万安寺。蒲阴县大水。庚子，修
上都城。诏河南、江、浙流民复业。淮西蒙城等县饥。郃
阳道士刘志先以妖术谋乱，复命章台捕之。蓟州平
谷、渔阳等县大水。大都、保定、真定、大名、济宁、东平、东
昌、永平等路，高唐、曹、濮等州水，顺德、大同等路雨雹。
乞儿吉思部水。八月壬寅，修都城。安陆府水，坏民庐
舍。癸卯，赈胶州饥。甲辰，高邮兴化县水，免其租。丙午，
泰兴、江都等县蝗。丁未，太阴犯心。戊申，祭社稷。上都
鹿顶殿成。己酉，太阴犯斗。庚戌，以军士贫乏，遣知枢
密院事铁木儿不花整治，仍诏谕中外，有敢扰害者
罪之。赈北部孤寡粮、钞。赐公主速哥八剌钞五十万
贯，兀儿速、憨哈纳思等部贫乏，户给牝马二匹。壬子，
荧惑犯轩辕。乙卯，中书平章政事铁木儿脱罢为上
都留守。壬戌，淮安路盐城、山阳县水，免其租。车驾驻
跸兴和，左右以寒甚，请还京师。帝曰：“兵以牛马为重民以稼穑为本。朕迟留，盖欲马得刍牧，民得刈获，一
举两得，何计乎？”《寒》，雷州路海康、遂溪二县海水溢，坏
民田四千馀顷，免其租。秦州成纪县山崩。九月乙亥，
荧惑犯灵台。京师饥，发粟十万石，减价粜之。丙子，驻
跸昂兀岭。壬午，荧惑犯太微西垣上将。赐诸王撒儿
蛮钞五万贯。壬辰，中书平章政事塔失海牙坐受赃
杖免。丁酉，荧惑犯太微垣右执法。车驾还大都。庚子，
安陆府汉水溢，坏民田，赈之。冬十月辛丑朔，修佛事
于大内，妖僧圆明等伏诛。甲午，太白经天。戊申，荧惑
犯太微垣左执法。庚戌，亲享太庙。壬子，拜住献嘉禾，
两茎同穗。癸丑，敕翰林、集贤官年七十者毋致仕。以
内郡水，罢不急工役。敕蒙古子女鬻为回回、汉人奴
者，官收养之。禁中书掾曹毋泄机事。命枢密遣官整
视各郡兵马。戊午，置赵王马札罕部钱粮总管府，秩
正三品。己未，肇庆路水，赈之。丙寅，河南行省参知政
事伱咱马丁坐残忍免官。丁卯，增置侍仪司通事舍
人六员，侍仪舍人四员。己巳，遣燕铁木儿巡边。十一
月辛未，荧惑犯进贤。己亥，幸大护国仁王寺。丙子，太
阴犯虚梁。戊寅，御大明殿，群臣上尊号曰“继天体道
敬文仁武大昭孝皇帝。”是夜，辰星犯房。己卯，以受尊
号诏天下，拜住请释囚，不允。庚辰，益寿安山寺役卒
三千人。辛巳，命御史大夫铁失领左、右阿速卫。丙戌，
太阴犯井。丁亥，以教官待选者借注广海巡检。己丑，
太阴犯酒旗，又犯轩辕。庚寅，拜住等言：受尊号，宜谢
太庙，行一献礼。世祖亦尝议行，武宗则躬行谢礼。诏
曰：“朕当亲谢。”命太史卜日，枢密选兵肄卤簿。辛卯，太
阴犯明堂。癸巳，以营田提举司征酒税扰民，命有司
兼榷之。甲午，以辽阳行省管内山场隶中政院。丙申，
敕立《故丞相安童碑》于保定新城。戊戌，巩昌成州饥，
发义仓赈之。己亥，太白犯西咸。十二月庚子，给蒙古
子女冬衣。辛丑，立亦启烈氏为皇后，遣摄太尉、中书
右丞相铁木迭儿持节授玉册玉宝。癸卯，以立后诏
天下，庆远路饥，真定路疫，并赈之。甲辰，荧惑犯亢。戊
申，躬谢太庙。庚戌，太阴犯昴。作太庙正殿。甲寅，疏玉
泉河。车驾幸西僧灌顶寺。己未，封唆南藏卜为白兰
王，赐金印。真定、保定、大名、顺德等路水，民饥，禁酿酒。
以金虎符颁各行省平章政事。辛酉，荧惑入氐。甲子，
置田粮提举司，掌蓟、景二州田赋，以给卫士贫乏者，
秩从五品。命帝师公哥罗古罗思监藏班藏卜诣西
番受具足戒，赐金千三百五十两、银四千五十两、币
帛万匹、钞五十万贯。以诸王怯伯使者数入朝，发兵
守北口及卢沟桥、河间路饥，赈之。复以马家奴为司
徒。乙丑，置中瑞司，冶铜五十万斤，作寿安山寺佛像。
宁海州蝗，归德、辽阳、通州等处水。

二年春正月己巳朔，安南、占城各遣使来贡方物。壬
申，保定、雄州饥，赈之。庚午，广太庙。甲戌，禁汉人执兵
器出猎及习武艺。丁丑，太阴犯昴。亲祀太庙，始陈卤
簿，赐导驾耆老币帛。戊寅，敕有司存恤孔氏子孙贫
乏者。己卯，山东、保定、河南、汴梁、归德、襄阳、汝宁等处
饥，发米三十九万五千石赈之。庚辰，太白犯建星。公
主阿剌忒纳八剌下嫁，赐钞五十万贯。辛巳，太白犯
建星。敕“台宪用人，勿拘资格。”仪封县河溢伤稼，赈之。
癸未，流徽政院使罗源于耽罗，建行殿于柳林。封塔
察儿为兰国公。辛卯，太阴犯心。癸巳，以西僧罗藏为
司徒。漷州饥，粜米十万石赈之。甲午，荧惑犯房。丁酉，
太白犯牛。二月己亥朔，荧惑犯建闭星。庚子，置左右
钦察卫亲军都指挥使司，命拜住总之。罢上都歇山
殿及帝师寺役。辛丑，赐《铁失父祖碑》。癸卯，以江南行
台御史大夫钦察为中书平章政事，江浙行省参政
王居仁为中书参知政事。薛处敬罢为河南行省左
丞。丙午，荧惑犯罚星。戊申，祭社稷。顺德路九县水旱，
赈之。太阴犯井。庚戌，荧惑犯东咸。辛亥，太阴犯酒旗
及轩辕。壬子，太白犯垒壁阵。赐诸王案忒不花钞七
万五千贯。以彻兀台、秃忽鲁死事，赐钞三万五千贯。
诸王怯伯遣使进《文豹》。河间路饥，禁酿酒。癸丑，太阴
犯明堂。甲寅，以太庙役军造流杯池行殿。广海郡邑
官旷员，敕愿往任者陞秩二等。乙卯，以辽阳行省平
章政事买驴为中书平章政事。西僧亦思剌蛮展普
疾，诏为释大辟囚一人，笞罪二十人。戊午，赈真定等
路饥。己未，太阴犯天江，括马，赐宗仁卫。壬戌，太白犯
垒壁阵。诸王怯伯遣使进海东青鹘。癸亥，辽阳等路
饥，免其租，仍赈粮一月。甲子，恩州水，民饥疫，赈之三
月。己巳，中书省臣言：“国学废弛，请令中书平章政事
廉恂、参议中书事张养浩、都事孛木鲁翀董之，外郡
学校，仍命御史台、翰林院、国子监同议兴举。”从之。敕
四宿卫、兴圣宫及诸王部，勿用南人斡罗思告讦父
母，斩之。辛未，禁捕天鹅，违者籍其家。壬申，复张珪司
徒。临安路、河西诸县饥，赈之。癸酉，河南、两淮诸郡饥，
禁酿酒。丙子，延安路饥，赈粮一月。罢京师诸营缮役
卒四万馀人。河间、河南、陕西十二郡春旱秋霖，民饥，
免其租之半。戊寅，修都城。庚辰，敕“江、浙僧寺田，除宋故有永业及世祖所赐者，馀悉税之。”癸未，赈辽阳女
直、汉军等户饥。乙酉，赈濮州水灾。丙戌，以亲祀礼成，
赐与祭者币，普减内外官吏一资。万户哈剌那海以
私粟赈军，赐银币，仍酬其直。给行通政院印。赐潜邸
四宿卫士钞有差。复置市舶提举司于泉州、庆元、广
东三路。禁子女、金、银、丝绵下番。丁亥，凤翔道士王道
明妖言伏诛。己丑，有晕贯日如连环。赐诸王斡罗温
孙银印。命有司建木华黎祠于东平，仍树碑。以国用
匮竭，停诸王赏赉及皇后荅里麻失等岁赐。庚寅，曹
州、滑州饥，赈之。命将作院更制冕旒。辛卯，遣御史录
囚。置甘州八剌哈孙驿。监察御史何守谦坐赃杖免。
壬辰，赈上都十一驿。给宗仁卫蒙古子女衣粮。赐诸
王脱烈铁木儿钞五万贯。甲午，辽阳哈里宾民饥，赈
之。丁酉，幸柳林。驸马许讷之子速怯诉曰：“臣父谋叛，
臣母私从人。”帝曰：“人子事亲，有隐无犯。今有过不谏。
乃复告讦。”命诛之。赈奉元路饥。夏四月戊戌朔，车驾
幸上都。己亥，岭北蒙古军饥，给粮遣还所部。庚子，赈
彰德路饥。壬寅，真州火，徽州饥，并赈之。辛亥，泾州雨
雹，免被灾者租。壬子，公主失怜荅里薨，赐钞五万贯。
甲寅，南阳府西穰等屯风雹，洪泽、芍陂屯田去年旱
蝗，并免其租。丙辰，恩州饥，禁酿酒。乙丑，中书省臣请
节赏赉以纾民力，帝曰：“朕思所出倍于所入，出纳之
际，卿辈宜慎之，朕当撙节其用。”丙寅，赐边卒钞帛。赈
东昌、霸州饥民。松江府上海县水，仍旱。五月己巳，以
公主速哥八剌为赵国大长公主。免德安府被灾民
租。修滹沱河堤。彰德府饥，禁酿酒。庚午，泰符、临邑二
县民谋逆，其首王驴儿伏诛，馀杖流之。睢、许二州去
年水旱，免其租。辛未，驸马脱脱薨，赐钞五万贯。丙子，
荧惑退犯东咸。庚辰，赈固安州饥。置营于永平，收养
蒙古子女，遣使谕四方，匿者罪之。癸未，以御史大夫
脱脱为江南行台御史大夫。置宗仁蒙古侍卫亲军
都指挥使司。甲申，车驾幸五台山，赈夏津、永清二县
饥。以只儿哈郎为御史大夫。乙酉，以拜住领宗仁“蒙
古侍卫亲军都指挥使司事，佩三珠虎符。”京师饥，发
粟二十万石赈粜。云南行省平章荅失铁木儿朵儿
只坐赃杖免。戊子，禁民集众祈神。庚寅，河南、陕西、河
间、保定、彰德等路饥，发粟赈之，仍免常赋之半。调各
卫汉军二千充宗仁卫屯田卒禜星于五台山。甲午，
赈巩昌、阶州饥。丙申，以吴全节为元教大宗师、特进
上卿。闰月戊戌，封诸葛忠武侯为威烈忠武显灵仁
济王。辛丑，万户李英以良民为奴，擅文其面，坐罪。癸
卯，禁白莲佛事。睢阳县毫社屯大水饥，赈之。诸王阿
马、承童坐擅徙脱列捏王卫士，并杖流海南。甲辰，御
史台臣请黜监察御史不称职者，以示劝惩，从之。丙
午，岭北戍卒贫乏，赐钞三千二百五十万贯、帛五十
万匹。戊申，奉元路郿县及成州饥，并赈之。以铁木迭
儿子同知枢密院事，班丹知枢密院事。己酉，也不干
八秃儿戍边有功，赐以金钞。壬子，作紫檀殿。乙卯，以
淮安路去岁大水，辽阳路陨霜杀禾，南康路旱，并免
其租。壬戌，安丰属县霖雨伤稼，免其租。兴元褒城县
饥，赈之。甲子，真定、山东诸路饥，弛其河泊之禁。丙寅，
辰州沅陵县洞蛮为寇，遣兵捕之。敕“已除不赴任者，
夺其官。”封公主连哥八剌乳母为顺国夫人。六月丁
卯朔，车驾至五台山。禁扈从宿卫毋践民禾。置中庆、
大理二路推官各一员。戊辰，扬州属县旱，免其租。己
巳，广元路绵谷、昭化二县饥，官市米赈之。壬申，荧惑
犯心。癸酉，申禁日者妄谈天象。甲戌，新平、上蔡二县
水，免其租。丙子，修浑河堤。壬午，辰州江水溢，坏民庐
舍。丁亥，奉元属县水，淮安属县旱，并免其租。庚寅，思
州风雹，建德路水，皆赈之。秋七月戊戌，淮安路水，民
饥，免其租。己亥，荧惑犯天江。丁未，赐拜住平江田万
亩。壬子，遣亲王阇阇秃总兵北边，赐金二百五十两、
银二千五百两、钞五十万贯。戊午，太阴犯井宿钺星。
车驾次应州。曲赦金城县囚徒。庚申，升靖州为路。辛
酉，次泽源州。中书左丞张思明坐罪杖免，籍其家。甲
子，录京师诸役军匠病者千人，各赐钞遣还。南康路
大水，庐州六安县大雨，水暴至，平地深数尺，民饥，命
有司赈粮一月。八月戊辰，祭社稷。己巳，道州宁远县
民符翼轸作乱，有司讨擒之。壬申，蔚州民献嘉禾。甲
戌，次奉圣州，筑宗仁卫营，给庐州流民复业者行粮。
戊寅，诏画《蚕麦图》于鹿顶殿壁，以时观之，可知民事
也。己卯，庐州路六安、舒城县水，赈之。庚辰，增寿安山
寺役卒七千人。庚寅，铁木迭儿卒，命给直市其葬地。
甲午，瑞州高安县饥，命有司赈之。九月戊戌，大宁路
水。达达等驿水，伤稼，赈之。给蒙古子女贫乏者钞七
百五十万贯。戊申，给寿安山造寺役军匠死者钞，人
百五十贯。庚戌，申禁江南典雇妻妾。辛亥，幸寿安山
寺，赐监役官钞，人五千贯。甲寅，赈淮东泰兴等县饥。
丙辰，太皇太后崩。戊午，赐蒙古子女钞百五十万贯。
己未，太阴犯明堂。庚申，敕停今年冬祀南郊。癸亥，地
震。甲子，临安、河西县春夏不雨，种不入土，居民流散命有司赈给，令复业，作层楼于涿州鹿顶殿西。丙寅，
西僧班吉疾，赐钞五万贯。冬十月丁卯，太史院请禁
明年兴作土功，从之。戊辰，享太庙。以国哀迎香，去乐
修庙，工役未毕，妨陈宫悬，止用登歌。丙子，押济思国
遣使来贡方物。江南行台大夫脱脱坐请告未得旨
辄去职，杖谪云南。庚辰至辛巳，太阴犯井。甲申，建太
祖神御殿于兴教寺。己丑，荧惑犯垒壁阵。以拜住为
中书右丞相。南恩州贼潭庚生等降。十一月甲午朔，
日有食之。己亥，以立右丞相，诏：天下流民复业者，免
差税三年；站户贫乏鬻卖妻子者，官赎还之。凡差役
造作，先科商贾末技富贵之家，以优农力。免陕西明
年差税十之三，各处官佃田明年租十之二，江淮刱
科包银全免之。御史李端言：“近者京师地震，日月薄
蚀，皆臣下失职所致。”帝自责曰：“是朕思虑不及致然。”
因敕群臣：“亦当修饬，以谨天戒。”罢世祖以后冗置官。
括江南僧有妻者为民。安南国遣使来贡方物，回赐
金四百五十两，金币九、帛如之。癸卯，地震。甲辰，太白
犯垒壁阵。罢徽政院。乙巳，荧惑犯垒壁阵。丙午，造龙
船三艘。戊申，太阴掩井。岷州旱、疫，赈之。赐戍北边万
户、千户等官。金带御史李端言：“朝廷虽设起居注，所
录皆臣下闻奏事目，上之言动，宜悉书之，以付史馆。
世祖以来所定制度，宜著为令，使吏不得为奸，治狱
者有所遵守。”并从之。乙卯，遣西僧高主瓦迎帝师。宣
德府宣德县地屡震，赈被灾者粮、钞。己未，太阴犯东
咸。定脱脱禾孙入流官选，给印与俸。置八番军民安
抚司，改长官所二十有八为州县。庚申，太阴犯天江。
辛酉，荧惑犯岁星。真人蔡遁泰杀人，伏诛。刑部尚书
不荅失里坐受其金，范德郁坐诡随，并杖免。平江路
水，损官民田四万九千六百三十顷，免其租。十二月
甲子朔，南康、建昌州大水，山崩，死者四十七人，民饥，
命赈之。己丑，太白、岁星、荧惑三星聚于室。太白犯垒
壁阵。丁卯，中书平章政事买驴罢为大司农，廉恂罢
为集贤大学士，以集贤大学士张珪为中书平章政
事。戊辰，以掌道教张嗣成、吴全节、蓝道元各三授制
命，银印，敕夺其二。壬申，免回回人户屯戍河西者银、
税。甲戌，两江来安路总管岑世兴作乱，遣兵讨之，铁
木迭儿子宣政院使八思吉思坐受刘夔冒献田地，
伏诛，仍籍其家。乙亥，太阴掩井。丙寅，增镇南王脱不
花戍兵。戊寅，太白犯岁星。庚辰，葛蛮安抚司副使龙
仁贵作乱，湖广行省督兵捕之。以知枢密院事钦察
台为宣政院使，参知政事速速为中书左丞，宗仁侍
卫亲军都指挥使马剌为参知政事。癸未，绍兴路柔
远州洞蛮把者为寇，遣兵捕之。以御史大夫只儿哈
郎知枢密院事。封阇阇秃为武宁王，授金印。以地震、
日食，命中书省、枢密院、御史台、翰林、集贤院集议国
家利害之事以闻。敕两都营缮仍旧，馀如所议。弛河
南、陕西等处酒禁，禁近侍奏取没入钱物。乙酉，杭州
火，赈之。丙戌，定谥太皇太后曰昭献元圣，遣太常礼
仪院使朵台以谥议告于太庙。升宁昌府为下路，增
置一县，并云南西沙县入宁州。赐淮安忠武王伯颜
祠祭田二十顷。己丑，荧惑犯外屏，太阴犯建星。辛卯，
给蒙古流民粮钞，遣还本部。张珪足疾，免朝贺。西僧
灌顶疾，请释囚，帝曰：“释囚祈福，岂为师惜？朕思恶人
屡赦，反害善良，何福之有？”宣徽院臣言：“世祖时，晃吉
剌岁输尚食羊二千，成宗时增为三千，今请增五千。”
帝不许曰：“天下之民，皆朕所有，如有不足，朕当济之。
若加重赋，百姓必致困穷，国亦何益！”命遵世祖旧制，
徽州、庐州、济南、真定、河间、大名、归德、汝宁、巩昌诸处
及河南芍陂屯田水，大同、卫辉、江陵属县及丰赡署
《大惠屯》风，河南及云南乌蒙等处屯田旱。汴梁、顺德、
河间、保定、庆元、济宁、濮州、益都诸属县及诸卫屯田
蝗。

三年春正月癸巳朔，暹国及八番洞蛮酋长各遣使
来贡。曹州禹城县去秋霖雨害稼，县人邢著、程进出
粟以赈饥民，命有司旌其门。乙未，享太庙。己亥，思明
州盗起，湖广行省督兵捕之。庚子，刑部尚书乌马儿
坐赃杖免。壬寅，命太仆寺增给牝马百匹，供世祖、仁
宗御容殿祭祀马湩。和林、阿兰秃等驿户贫乏，给钞
赈之。以行中书省平章政事复兼总军政，军官有罪，
重者以闻，轻者就决。罢上都、云州、兴和、宣德、蔚州、奉
圣州及鸡鸣山、房山、黄芦、三叉诸金银冶，听民采炼，
以十分之三输官。授前枢密院副使吴元珪、王约集
贤大学士，翰林侍讲学士，韩从益昭文馆大学士，并
商议中书省事。拜住言：“前集贤侍讲学士赵居信、直
学士吴澄，皆有德老儒，请征用之。”帝喜曰：“卿言适副
朕心，更当搜访山林隐逸之士。”遂以居信为翰林学
士承旨，澄为学士。增置上都留守司判官二员，以汉
人为之，专掌刑名。置仁宗中宫位提举司二，秩正五
品，隶承徽寺。太阴犯钺星，又犯井。癸卯，太阴犯井。甲
辰，镇西武宁王部饥，赈之。遣诸王忽剌出往镇云南，
赐钞万五千贯。辛亥，申命铁失振举台纲。壬子，建诸王驿于京师。遣回回炮手万户赴汝宁、新蔡，遵世祖
旧制教习炮法。静江、邕、柳诸郡獠为寇，命湖广行省
督兵捕之。甲寅，以宗仁卫蒙古子女额足万户，命罢
收之。乙卯，征东末吉地兀者户以貂鼠、水獭、海狗皮
来献，诏存恤三岁。丙辰，泉州民留应总作乱，命江浙
行省遣兵捕之。丁巳，定封赠官等秩。辛酉，禁故杀子
孙诬平民者，增置兵部尚书一员。四川行省平章政
事赵世延为其弟讼不法事，系狱待对，其弟逃去，诏
出之，仍著为令。逃者百日不出，则释待对者。命枢密
副使完颜纳丹，侍御史曹伯启、也可、扎鲁忽赤不颜、
集贤学士钦察、翰林直学士曹元用听读。仁宗时纂
集《累朝格例，敕》“常调官外不次铨用者，但陞以职，勿
陞其阶。”二月癸亥朔，作上都华严寺、八思巴帝帅寺
及拜住第役军六千二百人。定军官袭职嫡长子孙
幼者，令诸兄弟侄摄之，所受制敕书权袭，以息争讼。
是夜，荧惑、太白、填星三星聚于胃。丙寅，翰林国史院
进《仁宗实录》。遣教化等往西番抚初附之民，征畜牧，
治邮传。戊辰，祭社稷。天寿节，宾丹、瓜哇等国遣使来
贡。己巳，修广惠河闸十有九所，治野狐桑乾道。癸酉，
畋于柳林，顾谓拜住曰：“近者地道失宁，风雨不时，岂
朕纂承大宝，行事有阙？”欤对曰：“地震自古有之，陛下
自责固宜，良由臣等失职，不能燮理。”帝曰：“朕在位三
载，于兆姓万物岂无乖戾之事。卿等宜与百官议，有
便民利物者，朕即行之。”置镇远王也，不干王傅官属。
罢播州黄平府长官所一，徙其民隶黄平。是夜，太白
犯昴。辛巳，造五辂。司徒刘夔、同佥宣政院事囊加台
坐妄献地土，冒取官钱，伏诛。《格例》成定，凡二千五百
三十九条，内断例七百一十七条，格千一百五十一，
诏赦九十四，令类五百七十七，名曰《大元通制》，颁行
天下。是夜，太阴犯东咸。癸未，赈北边军钞二十五万
锭、粮二万石。命宣徽院选蒙古子男四百入宿卫。罢
徽政院总管府三，都总管府隶有司。怯怜口及人匠
总管府隶陕西行中书省。降开成路为州。丙戌，雨土。
京师饥，发粟二万石赈粜。造五辂旗。丁亥，敕《金书藏
经》二部，命拜住等总之。戊午，封鹰师不花为赵国公。
辛卯，以太子宾客伯都廉贫，赐钞十万贯。诸王月思
别遣使来朝。罢称海宣慰司及万户府，改立屯田总
管府。诸王怯伯遣使贡蒲萄酒、海漕粮。至直沽。遣使
祀海神天妃。三月壬辰朔，车驾幸上都。赐诸王喃荅
失言钞二百五十万贯，复给诸王脱欢岁赐。丁酉，平
江路嘉定州饥，发粟六万石赈之。戊戌，安丰、芍陂屯
田女直户饥，赈粮一月。庚子，崇明诸州饥，发米万八
千三百石赈之。甲辰，台州路黄岩州饥，赈粮两月。丁
未，西番参卜郎诸族叛，敕镇西武靖王搠思班等发
兵讨之。戊申，祔太皇太后于顺宗庙室。遣摄太尉、中
书右丞相拜住奉玉册玉宝，上尊谥曰昭献元圣皇
后。辛亥，以圆明王道明之乱，禁僧、道度牒、符录。丙辰，
敕：“医、卜、匠官，居丧不得去职，七十不听致仕，子孙无
荫叙，能绍其业者量材录用。”监察御史拜住、教化，坐
举八思吉思失当，并黜免。诸王火鲁灰部军驿户饥，
赈之。夏四月壬戌朔，敕天下诸司命僧诵经十万部。
丙寅，察罕脑儿蒙古军驿户饥，赈之。丁卯，旌内黄县
节妇王氏。己巳，浚金水河。甲戌，命张珪及右司员外
郎王士熙勉励国子监学。敕都功德使阔儿鲁至京
师，释囚大辟三十一人，杖五十七以上者六十九人，
放笼禽十万，令有司偿其直。己卯，诏行助役法，遣使
考视税籍高下，出田若干亩，使应役之人更掌之，收
其岁入以助役费，官不得与。北边军饥，赈之。蒙古大
千户部比岁风雪毙畜牧，赈钞二百万贯。敕京师万
安、庆寿、圣安、普庆四寺，扬子江金山寺、五台万圣祐
国寺，作水陆佛事七昼夜。丁亥，故罗罗斯宣慰使述
古妻漂末权领司事，遣其子娑住邦来献方物。戊子，
南丰州民及巩昌蒙古军饥，赈之。五月辛卯，设大理
路白盐城榷税官，秩正七品；中庆路榷税官，秩从七
品。置安庆灊山县，云南宁远州。戊戌，太白经天。庚子，
大风雨雹，拔柳林行宫内外大木二千七百。辛丑，以
铁失独署御史大夫事。壬寅，云南行省平章政事忽
辛坐赃杖免，诏中外开言路。置庆元路峄山县，增尉
一员。徙安寨县于龙安驿。癸卯，太阴犯房。乙巳，岭北
米贵，禁酿酒。戊申，监察御史盖继元、宋翼言铁木迭
儿奸险贪污，请毁所立碑。从之，仍追夺官爵及封赠
制书。帝御大安阁，见太祖、世祖遗衣，皆以缣素木绵
为之，重加补缀，嗟叹良久，谓侍臣曰：“祖宗创业艰难，
服用节俭乃如此，朕焉敢顷刻忘之。”太白犯毕。癸丑，
荆湖宣慰使脱列受赂，事觉，召至京师。御史台臣请
遣就鞫，不允。乙卯，赐勋旧子撒儿蛮、按灰铁木儿、也
先铁木儿钞，人万五千贯。以钞千万贯市羊马，给岭
北戍卒，人騬马二、牝马二、羊十五。禁驿户无质卖官
地。丙辰，东安州水，坏民田千五百六十顷。戊午，真定
路武邑县南水害稼，奉元行宫正殿灾，上都利用监
库火，帝令卫士扑灭之，因语群臣曰：“世皇始建宫室于今安焉。朕嗣登大宝，而值此毁，此朕不能图治之
故也。”钦察卫兵戍边，有卒累功，请赏以官，帝曰：“名爵
岂赏人之物？”命赐钞三千贯。大名路魏县霖雨。大同
路雁门屯田旱，损麦，诸卫屯田及永清县水。保定路
归信县蝗。六月，寇围宁都。州民孙正臣出粮饷军，旌
其门。丁卯，西番参卜郎诸寇未平，遣徽政使丑驴往
督师。戊辰，毁铁木迭儿父祖碑。追收元受制书，告谕
中外。赠乳母忽秃台定襄郡夫人，其夫阿来追封定
襄王，谥“忠愍。”壬申，将作院使哈撒儿不花坐罔上营
利，杖流东裔，籍其家。留守司以雨请修都城。有旨：“今
岁不宜大兴土功，其略完之。”癸酉，置太庙夹室。赠燕
赤吉台太赤为襄安王。诸王别思铁木儿统兵北部，
别颁岁赐。太常请纂修累朝《仪礼》，从之。癸未，填星犯
毕。乙酉，易安、沧、莫、霸、祁诸州及诸卫屯田水，坏田六
千馀顷。诸王怯伯数寇边，至是遣使来降。帝曰：“朕非
欲彼土地人民，但吾民不罹边患，军士免于劳役，斯
幸矣。今既来降，当厚其赐以安之。”秋七月辛卯朔，宣
政使钦察台自传旨署事中书，以礼制非宜，请通行
禁止，从之。壬辰，占城国王遣其弟保佑八剌遮奉表
来贡方物。真定路驿户饥，赈粮二千四百石。癸卯，太
庙成，班丹坐赃杖免。赐剌秃屯田贫民钞四十六万
八千贯，市牛具。甲辰，诸王帖木儿还自云南，入宿卫，
赐钞二万五千贯。乙巳，招谕左右两江黄胜许、岑世
兴。己酉，封诸王忽都铁木儿为威远王，授金印。减海
道岁运粮二十万石，并免江、淮增科粮。甲寅，买马行
宫，驾车六百五十匹。丙辰，永宁王卜铁木儿为不法，
命宗正府及近侍杂治其傅籍。铁木迭儿家赀。诸王
彻彻秃入朝请印，帝以其政绩未著，不允，赐钞二十
五万贯。御史台请降旨开言路，帝曰：“言路何尝不开，
但卿等选人未当尔。”漷州雨水，害屯田稼。真定州诸
路属县蝗。冀宁、兴和、大同三路属县陨霜。东路蒙古
万户府饥，赈粮两月。八月癸亥，车驾南还，驻跸南陂。
是夕，御史大夫铁失、知枢密院事也先帖木儿、大司
农失秃儿、前平章政事赤斤铁木儿、前云南行省平
章政事完者铁木迭儿子前治书侍御史锁南铁失
弟宣徽使锁南、典瑞院使脱火赤、枢密院副使阿散、
佥书枢密院事章台、卫士秃满，及诸王按梯不花、孛
罗、月鲁不花、曲吕不花、兀鲁思不花等谋逆，以铁失
所领阿速卫兵为外应。铁失、赤斤铁木儿杀丞相拜
住，遂弑帝于行幄，年二十一。从葬诸帝陵。泰定元年
二月，上尊谥曰睿圣文孝皇帝，庙号英宗。四月，上国
语，庙号曰格坚。英宗性刚明，尝以地震减膳彻乐，避
正殿。有近臣称觞以贺，问：“何为贺？朕方修德不暇，汝
为大臣，不能匡辅，反为谄耶？”斥出之。拜住进曰：“地震
乃臣等失职，宜求贤以代。”曰：“毋多逊，此朕之过也。”尝
戒群臣曰：“卿等居高位，食厚禄，当勉力图报，苟或贫
乏，朕不惜赐。汝若为不法，则必刑无赦。”八思吉思下
狱，谓左右曰：“法者，祖宗所制，非朕所得私。八思吉思
虽事朕日久，今其有罪，当论如法。”尝御鹿顶殿，谓拜
住曰：“朕以幼冲，嗣承大业，锦衣玉食，何求不得！惟我
祖宗栉风沐雨，戡定万方，曾有此乐邪？卿元勋之裔，
当体朕至怀，毋沗尔祖。”拜住顿首对曰：“创业惟艰，守
成不易，陛下睿思及此，亿兆之福也。”又谓大臣曰：“中
书选人署事，未旬日，御史台即改除之。台除者，中书
亦然。今山林之下，遗逸良多，卿等不能尽心求访，惟
以亲戚故旧更相引用邪？”其明断如此。然以果于刑
戮，奸党畏诛，遂构大变云